Președintele Republicii Moldova, Maia Sandu, a fost distinsă cu premiul „Robert Blum pentru Democrație 2024”, oferit la Leipzig sub patronajul președintelui Germaniei, Frank-Walter Steinmeier. Premiul este însoțit de 25. 000 de euro, sumă pe care Maia Sandu o va dona, precizează Președinția într-un comunicat, transmite stiripesurse.md.
„Acest premiu nu este doar o recunoaștere a eforturilor mele, dar și o dovadă a rezilienței și determinării cetățenilor Republicii Moldova în calea spre democrație”, a spus Președinta.
Steinmeier a apreciat eforturile depuse de președintele R. Moldova în conducerea statului în vremuri dificile marcate de războiul din Ucraina.
„În vremuri în care războiul a revenit în Europa și când democrația liberală trebuie să se afirme pe plan intern și extern, conduceți țara cu încredere și curaj. Fie ca acest Premiu să vă dea putere să vă continuați angajamentul pentru o Moldovă democratică și europeană”, afirmat Steinmeier.
Premiul „Robert Blum pentru Democrație” este oferit la fiecare doi ani personalităților care s-au remarcat în promovarea drepturilor omului și democrației. Robert Blum a fost un politician german din secolul al XIX-lea, care a luptat pentru unificarea Germaniei, pentru justiție și libertate.
Maia Sandu se află într-o vizită de lucru în Germania, în perioada 17-18 mai, unde a avut întâlniri cu oficiali ai Germaniei, precum și cu reprezentanți ai diasporei.